CELEX: 32020D1343
Language: el
Date: 2020-09-25 00:00:00
Title: Εκτελεστική απόφαση (ΕΕ) 2020/1343 του Συμβουλίου της 25ης Σεπτεμβρίου 2020 σχετικά με τη χορήγηση προσωρινής στήριξης στη Δημοκρατία της Βουλγαρίας, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19

29.9.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 314/10
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1343 ΤΟΥ ΣΥΜΒΟΥΛΙΟΥ
         της 25ης Σεπτεμβρίου 2020
         σχετικά με τη χορήγηση προσωρινής στήριξης στη Δημοκρατία της Βουλγαρίας, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2020/672 του Συμβουλίου, της 19ης Μαΐου 2020, σχετικά με τη θέσπιση ευρωπαϊκού μέσου προσωρινής στήριξης για τον μετριασμό των κινδύνων ανεργίας σε κατάσταση έκτακτης ανάγκης (SURE) λόγω της επιδημικής έκρηξης της COVID-19 (1) και ιδίως το άρθρο 6 παράγραφος 1,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Στις 7 Αυγούστου 2020, η Βουλγαρία ζήτησε χρηματοδοτική συνδρομή από την Ένωση, με σκοπό να συμπληρώσει τις εθνικές της προσπάθειες για την αντιμετώπιση του αντικτύπου της επιδημικής έκρηξης της COVID-19 και να ανταποκριθεί στις κοινωνικοοικονομικές συνέπειες της επιδημικής έκρηξης για τους εργαζομένους και τους αυτοαπασχολουμένους.
                  
               
                     (2)
                  
                  
                     Η επιδημική έκρηξη της COVID-19 και τα έκτακτα μέτρα που εφάρμοσε η Βουλγαρία για να περιορίσει την επιδημική έκρηξη και τον κοινωνικοοικονομικό της αντίκτυπο, καθώς και τις επιπτώσεις της στην υγεία, αναμένεται να έχουν δραματικές επιπτώσεις στα δημόσια οικονομικά. Σύμφωνα με τις εαρινές προβλέψεις της Επιτροπής του 2020, η Βουλγαρία αναμενόταν να έχει έλλειμμα γενικής κυβέρνησης και χρέος 2,8 % και 25,5 % του ακαθάριστου εγχώριου προϊόντος (ΑΕΠ), αντίστοιχα, έως τα τέλη του 2020. Σύμφωνα με τις θερινές ενδιάμεσες προβλέψεις της Επιτροπής του 2020, το ΑΕΠ της Βουλγαρίας προβλέπεται να μειωθεί κατά 7,1 % το 2020.
                  
               
                     (3)
                  
                  
                     Η επιδημική έκρηξη της COVID-19 έχει ακινητοποιήσει σημαντικό μέρος του εργατικού δυναμικού στη Βουλγαρία. Αυτό οδήγησε σε αιφνίδια και σοβαρή αύξηση των δημόσιων δαπανών της Βουλγαρίας που αφορούν δύο μέτρα επιδότησης μισθού, όπως αναλύεται στις αιτιολογικές σκέψεις (4) και (5).
                  
               
                     (4)
                  
                  
                     Πιο συγκεκριμένα, με το «διάταγμα αριθ. 55 του υπουργικού Συμβουλίου, της 30ής Μαρτίου 2020» (2), το οποίο αναφέρεται στο αίτημα της Βουλγαρίας της 7ης Αυγούστου 2020, θεσπίστηκε μέτρο που προβλέπει επιδοτήσεις μισθού σε επιχειρήσεις οι οποίες, λόγω της επιδημικής έκρηξης της COVID-19, έχουν περιορίσει ή παύσει τις δραστηριότητές τους, είτε οικειοθελώς είτε βάσει νόμου. Απαιτείται η διατήρηση της απασχόλησης των μισθωτών κατά τη διάρκεια συμμετοχής στο μέτρο, καθώς και για ισόχρονο διάστημα στη συνέχεια. Η μηνιαία επιδότηση μισθού στις επιλέξιμες επιχειρήσεις ανέρχεται στο 60 % του μηνιαίου ακαθάριστου μισθού (συμπεριλαμβανομένων των εργοδοτικών εισφορών κοινωνικής ασφάλισης) των επωφελούμενων μισθωτών.
                  
               
                     (5)
                  
                  
                     Επιπλέον, με το «διάταγμα αριθ. 151 του υπουργικού Συμβουλίου, της 3ης Ιουλίου 2020» (3), το οποίο αναφέρεται στο αίτημα της Βουλγαρίας της 7ης Αυγούστου 2020, θεσπίστηκε μέτρο που προβλέπει επιδοτήσεις μισθού σε επιχειρήσεις οι οποίες, λόγω της επιδημικής έκρηξης της COVID-19, υπέστησαν μείωση εσόδων σε ποσοστό τουλάχιστον 20 %. Απαιτείται η διατήρηση της απασχόλησης των μισθωτών κατά τη διάρκεια συμμετοχής στο μέτρο, καθώς και για ισόχρονο διάστημα στη συνέχεια. Η μηνιαία επιδότηση μισθού στις επιλέξιμες επιχειρήσεις ανέρχεται στο 60 % του μηνιαίου ακαθάριστου μισθού (συμπεριλαμβανομένων των εργοδοτικών εισφορών κοινωνικής ασφάλισης) των επωφελούμενων μισθωτών.
                  
               
                     (6)
                  
                  
                     Η Βουλγαρία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672 προκειμένου να ζητήσει χρηματοδοτική συνδρομή. Η Βουλγαρία υπέβαλε στην Επιτροπή κατάλληλα αποδεικτικά στοιχεία, σύμφωνα με τα οποία οι πραγματικές και οι προβλεπόμενες δημόσιες δαπάνες αυξήθηκαν κατά 511 000 000 EUR από την 1η Φεβρουαρίου 2020, λόγω των εθνικών μέτρων που λήφθηκαν για την αντιμετώπιση των κοινωνικοοικονομικών επιπτώσεων της επιδημικής έκρηξης της COVID-19. Πρόκειται για αιφνίδια και σοβαρή αύξηση, δεδομένου ότι τα νέα μέτρα καλύπτουν ή προορίζονται να καλύψουν σημαντικό ποσοστό των επιχειρήσεων και του εργατικού δυναμικού στη Βουλγαρία.
                  
               
                     (7)
                  
                  
                     Η Επιτροπή ζήτησε τη γνώμη της Βουλγαρίας και εξακρίβωσε την αιφνίδια και σοβαρή αύξηση των πραγματικών και των προβλεπόμενων δημόσιων δαπανών που συνδέονται άμεσα με τα συστήματα μειωμένου ωραρίου εργασίας και παρόμοια μέτρα, όπως αναφέρεται στο αίτημα της 7ης Αυγούστου 2020, σύμφωνα με το άρθρο 6 του κανονισμού (ΕΕ) 2020/672.
                  
               
                     (8)
                  
                  
                     Ως εκ τούτου, θα πρέπει να παρασχεθεί χρηματοδοτική συνδρομή, ώστε να βοηθηθεί η Βουλγαρία να αντιμετωπίσει τις κοινωνικοοικονομικές επιπτώσεις της σοβαρής διαταραχής της οικονομικής δραστηριότητας που προκάλεσε η επιδημική έκρηξη της COVID-19. Η Επιτροπή θα πρέπει να λάβει τις αποφάσεις σχετικά με την τη ληκτότητα, το ύψος και την αποδέσμευση των δόσεων και τμηματικών εκταμιεύσεων σε στενή συνεργασία με τις εθνικές αρχές.
                  
               
                     (9)
                  
                  
                     Η παρούσα απόφαση δεν προδικάζει την έκβαση τυχόν διαδικασιών οι οποίες αφορούν τις στρεβλώσεις της λειτουργίας της εσωτερικής αγοράς και ενδέχεται να κινηθούν, ιδίως βάσει των άρθρων 107 και 108 της Συνθήκης. Δεν απαλλάσσει τα κράτη μέλη από την υποχρέωση να κοινοποιούν στην Επιτροπή, βάσει του άρθρου 108 της Συνθήκης, τις τυχόν χορηγούμενες κρατικές ενισχύσεις.
                  
               
                     (10)
                  
                  
                     Η Βουλγαρία θα πρέπει να ενημερώνει τακτικά την Επιτροπή σχετικά με την εκτέλεση των προβλεπόμενων δημόσιων δαπανών, προκειμένου να είναι σε θέση η Επιτροπή να αξιολογεί τον βαθμό στον οποίο η Βουλγαρία έχει εκτελέσει τις εν λόγω δαπάνες.
                  
               
                     (11)
                  
                  
                     Η απόφαση παροχής χρηματοδοτικής συνδρομής λήφθηκε λαμβανομένων υπόψη των υφιστάμενων και αναμενόμενων αναγκών της Βουλγαρίας, καθώς και των αιτημάτων για χρηματοδοτική συνδρομή δυνάμει του κανονισμού (ΕΕ) 2020/672 που έχουν ήδη υποβληθεί ή προβλέπεται να υποβληθούν από άλλα κράτη μέλη, και παράλληλα με εφαρμογή των αρχών της ίσης μεταχείρισης, της αλληλεγγύης, της αναλογικότητας και της διαφάνειας,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Βουλγαρία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672.
         
         
            Άρθρο 2
            
               1.   Η Ένωση θέτει στη διάθεση της Βουλγαρίας δάνειο ανώτατου ύψους 511 000 000 EUR. Το δάνειο έχει μέγιστη μέση ληκτότητα 15 ετών.
            
            
               2.   Η περίοδος διαθεσιμότητας της χρηματοδοτικής συνδρομής που χορηγείται με την παρούσα απόφαση είναι 18 μήνες, αρχής γενομένης από την πρώτη ημέρα μετά την παραγωγή αποτελεσμάτων της παρούσας απόφασης.
            
            
               3.   Η Επιτροπή θέτει την ενωσιακή χρηματοδοτική συνδρομή στη διάθεση της Βουλγαρίας σε οκτώ δόσεις κατ’ ανώτατο όριο. Μία δόση δύναται να εκταμιευθεί σε ένα ή περισσότερα τμήματα. Η ληκτότητα των τμηματικών εκταμιεύσεων της πρώτης δόσης δύναται να είναι μεγαλύτερη από τη μέγιστη μέση ληκτότητα που αναφέρεται στην παράγραφο 1. Στις περιπτώσεις αυτές, οι προθεσμίες λήξης των περαιτέρω τμηματικών εκταμιεύσεων καθορίζονται κατά τρόπον ώστε να τηρείται η μέγιστη μέση ληκτότητα που αναφέρεται στην παράγραφο 1, όταν θα έχει ολοκληρωθεί η εκταμίευση όλων των δόσεων.
            
            
               4.   Η πρώτη δόση αποδεσμεύεται υπό την προϋπόθεση της έναρξης ισχύος της δανειακής συμφωνίας που προβλέπεται στο άρθρο 8 παράγραφος 2 του κανονισμού (ΕΕ) 2020/672.
            
            
               5.   Η Βουλγαρία καταβάλλει το κόστος της χρηματοδότησης της Ένωσης που αναφέρεται στο άρθρο 4 του κανονισμού (ΕΕ) 2020/672 για κάθε δόση, συν τα τυχόν τέλη, έξοδα και δαπάνες της Ένωσης που προκύπτουν από χρηματοδότηση σχετιζόμενη με το δάνειο που χορηγήθηκε δυνάμει της παραγράφου 1 του παρόντος άρθρου.
            
            
               6.   Η Επιτροπή αποφασίζει για το ύψος και την αποδέσμευση των δόσεων, καθώς και για το ύψος των τμηματικών εκταμιεύσεων.
            
         
         
            Άρθρο 3
            Η Βουλγαρία μπορεί να χρηματοδοτήσει τα ακόλουθα μέτρα:
            
                        α)
                     
                     
                        επιδοτήσεις μισθού σε επιχειρήσεις κατά τα προβλεπόμενα στο «διάταγμα αριθ. 55 του υπουργικού Συμβουλίου, της 30ής Μαρτίου 2020»,
                     
                  
                        β)
                     
                     
                        επιδοτήσεις μισθού σε επιχειρήσεις κατά τα προβλεπόμενα στο «διάταγμα αριθ. 151 του υπουργικού Συμβουλίου, της 3ης Ιουλίου 2020».
                     
                  
         
            Άρθρο 4
            Η Βουλγαρία ενημερώνει την Επιτροπή έως τις 30 Μαρτίου 2021, και εν συνεχεία κάθε έξι μήνες, σχετικά με την εκτέλεση των προβλεπόμενων δημόσιων δαπανών, έως ότου εκτελεστούν πλήρως οι εν λόγω προβλεπόμενες δημόσιες δαπάνες.
         
         
            Άρθρο 5
            Η παρούσα απόφαση απευθύνεται στη Δημοκρατία της Βουλγαρίας.
            Η παρούσα απόφαση παράγει αποτελέσματα από την ημερομηνία της κοινοποίησής της στον αποδέκτη.
         
         
            Άρθρο 6
            Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 25 Σεπτεμβρίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  ΕΕ L 159 της 20.5.2020, σ. 1.
         
            (2)  Διάταγμα αριθ. 55 του υπουργικού Συμβουλίου, της 30ής Μαρτίου 2020, όπως τροποποιήθηκε με το διάταγμα αριθ. 71 της 16ης Απριλίου 2020 και το διάταγμα αριθ. 106 της 28ης Μαΐου 2020 (Επίσημη Εφημερίδα αριθ. 31 της 1ης Απριλίου 2020)
         
            (3)  Διάταγμα αριθ. 151 του υπουργικού Συμβουλίου, της 3ης Ιουλίου 2020 (Επίσημη Εφημερίδα αριθ. 60 της 7ης Ιουλίου 2020)